Diari Oficial de la Generalitat Valenciana


Sumari del DOGV 3297, del 30-07-1998 (1998/6447)

DECRET 101/1998, de 21 de juliol, del Govern Valencià, pel qual es modifica el Reglament Orgànic i Funcional de la Conselleria de Sanitat.
------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1998/07/21/101/dof/vci/html**

### Dades del document

Número de DOGV
:   3297

Data del DOGV
:   30-07-1998

Secció del DOGV
:   I. DISPOSICIONS GENERALS

Número del document
:   1998/6447


Data del document
:   21-07-1998

Organisme emissor
:   Conselleria de Sanitat

Tipus de document
:   Decret

Anàlisi jurídica

DECRET 101/1998, de 21 de juliol, del Govern Valencià, pel qual es modifica el Reglament Orgànic i Funcional de la Conselleria de Sanitat. [1998/6447]
  
El Reglament Orgànic i Funcional de la Conselleria de Sanitat es va aprovar mitjançant el Decret 33/1997, de 26 de febrer, del Govern Valencià, modificat en part pel Decret 81/1998, de 4 de juny, del Govern Valencià.
  
Les Corts Valencianes acordaren que la inspecció sanitària es configurara com una estructura única, amb dependència jeràrquica de la Secretaria General de la Conselleria de Sanitat, garantint el manteniment de les funcions que li són pròpies i la independència de les seues actuacions respecte als òrgans de gestió dels centres sanitaris, resolució que fou executada ja en l'Ordre de 12 de juny de 1997, del conseller de Sanitat, per la qual es desplegava el Decret 33/1997 citat adés.
  
Per raons organitzatives és aconsellable modificar determinats aspectes del reglament vigent, a fi d'aconseguir una major eficàcia en les distintes parcel·les competencials de la Conselleria de Sanitat.
  
Per això, de conformitat amb el que estableixen els articles 35.f) i 70 de la Llei 5/1983, de 30 de desembre, de Govern Valencià, a proposta del conseller de Sanitat i amb la deliberació prèvia del Govern Valencià, en la reunió del dia 21 de juliol de 1998,
  
DECRETE
  
Article 1
  
L'article 10 del Decret 33/1997, de 26 de febrer, del Govern Valencià, que s'aprovà el Reglament Orgànic i Funcional de la Conselleria de Sanitat, queda redactat de la manera següent:
  
«Article 10
  
Depenen directament del secretari general les unitats següents:
  
- Secretaria General Administrativa.
  
- Unitat de Recursos Sanitaris.
  
- Unitat d'Avaluació Sanitària i Qualitat Assistencial.
  
- Àrea d'Informàtica.
  
- Àrea Jurídica».
  
Article 2
  
L'article 11 del Decret 33/1997, de 26 de febrer, del Govern Valencià, pel qual s'aprovà el Reglament Orgànic i Funcional de la Conselleria de Sanitat, queda redactat en els termes següents:
  
«Article 11
  
1. Amb la màxima jerarquia del nivell administratiu, la Secretaria General Administrativa atén tots els serveis generals de la Conselleria i presta suport directe al secretari general.
  
2. La Secretaria General Administrativa coordinarà les distintes unitats que la integren, que exerciran les funcions següents:
  
a) Dirigir el funcionament del Registre General de la Conselleria i de les oficines d'informació i d'iniciatives i reclamacions que en depenen.
  
b) Vetlar pel funcionament correcte de l'arxiu, cuidant el procés i l'emmagatzematge de les dades i la documentació que es consideren necessàries per al funcionament correcte dels serveis, així com actualitzar periòdicament l'inventari de béns i material de la Conselleria.
  
c) L'organització i el control dels assumptes generals de la Conselleria, cuidant el funcionament correcte, el manteniment i la seguretat dels seus béns i drets, així com realitzar els tràmits que corresponguen a la Conselleria en l'arrendament dels immobles necessaris per al funcionament dels seus centres.
  
d) La tramitació de la negociació de transferències de funcions i serveis sanitaris, així com la dels convenis i acords de col·laboració que la Conselleria haja de proposar al Govern Valencià perquè els subscriga amb entitats públiques o privades, i fer-ne el seguiment.
  
e) Traduir de la llengua oficial en què estiguen escrits a l'altra els textos que hagen ser publicats en el Diari Oficial de la Generalitat Valenciana, així com qualssevol altres que li siguen encomanats pel conseller, el subsecretari, el secretari general o els directors generals.
  
f) Realitzar els tràmits necessaris per a la publicació dels actes o disposicions de la Conselleria en el Diari Oficial de la Generalitat Valenciana, pel que fa tant al text en valencià com al text en castellà.
  
g) Estudiar i confeccionar les propostes de modificació que li siguen encarregades sobre el règim retributiu del personal de les institucions sanitàries.
  
h) Executar la política de relacions amb organitzacions sindicals o òrgans de representació del personal del sector sanitari.
  
3. Depenent directament de la Secretaria General i a fi de garantir la independència de les seues actuacions respecte als òrgans de gestió dels centres sanitaris, existirà la Unitat d'Avaluació Sanitària i Qualitat Assistencial, que té atribuïdes les funcions següents:
  
a) Efectuar el seguiment i el control de l'organització i el funcionament administratiu i sanitari de tots els serveis, centres i dependències de la Conselleria i centres públics i privats.
  
b) Portar a terme les investigacions i informacions prèvies necessàries de les actuacions de què pogueren derivar-se responsabilitats individuals en el desenvolupament del procediment administratiu, així com qualsevol irregularitat que es produïra en el funcionament general dels serveis sanitaris i en les activitats d'atenció als usuaris.
  
c) Proposar a l'òrgan competent la incoació d'expedients disciplinaris quan de les investigacions i informacions prèvies realitzades es presumisca una infracció de qualsevol tipus.
  
d) Elaborar informes en què es diagnostiquen i analitzen les causes que motiven els recursos, les queixes i les reclamacions dels usuaris i coordinar els serveis d'atenció a l'usuari, tant de primària com d'especialitzada.
  
e) Comprovar el compliment en la pràctica dels plans d'actuació dictats pels òrgans competents, verificant els resultats obtinguts i les desviacions que s'hi hagen pogut produir.
  
f) Proposar a través de la Secretaria General les modificacions que es consideren oportunes en l'estructura i funcionament dels serveis com a conseqüència del control efectuat.
  
g) Assumir la coordinació i la gestió de les activitats en matèria d'inspecció sanitària.
  
h) Avaluar i analitzar l'estructura, el procés i els resultats de l'acció sanitària, així com els sistemes d'informació en l'àmbit sanitari.
  
i) Avaluar el desenvolupament de la política de qualitat de l'atenció sanitària assolit en els centres i serveis sanitaris.
  
j) Realitzar la inspecció de les prestacions farmacèutiques, de les prestacions complementàries (ortopèdiques, reintegraments de despeses i transport sanitari concertat o no) i de les qüestions relatives a convenis internacionals.
  
k) Establir els criteris i les normes generals d'avaluació sanitària. Inspeccionar els centres, serveis, unitats i establiments sanitaris, tant públics com privats.
  
l) Realitzar la inspecció de les farmacioles dels serveis d'urgències i de les funcions encomanades als farmacèutics titulars. Organitzar, avaluar i efectuar el seguiment del control de la Incapacitat Temporal, així com dels acords de col·laboració establits per a aquestes comeses amb les MATEPS/INSS.
  
4. Depenent directament de la Secretaria General, la Unitat de Recursos Sanitaris té atribuïdes les funcions següents:
  
a) Establir, dissenyar i desenvolupar la política de qualitat en l'atenció sanitària.
  
b) Dissenyar i avaluar els plans i programes que s'establisquen per a la consecució dels objectius de la política sanitària.
  
c) Estudiar, dissenyar, impulsar i desenvolupar les normes del procés d'acreditació dels recursos sanitaris o en activitats determinades.
  
d) Exercir les competències d'autorització administrativa per a la creació, construcció, modificació, adaptació i supressió dels centres, serveis i establiments sanitaris de qualsevol classe i naturalesa, inclosos els balnearis i les entitats d'assegurança lliure d'assistència mèdica farmacèutica, a la Comunitat Valenciana.
  
e) Classificar i catalogar els establiments, tant públics com privats, així com elaborar, mantenir i custodiar el registre sanitari de la Comunitat Valenciana.
  
f) Acreditar els centres, serveis, unitats i establiments sanitaris, tant públics com privats, així com concedir les autoritzacions i efectuar la vigilància de la publicitat medicofarmacèutica.
  
g) Reconéixer l'interés sanitari a cursos, jornades, congressos i altres actes semblants que se celebren a la Comunitat Valenciana, així com a les associacions, societats i federacions de caràcter sanitari les activitats de les quals es desenvolupen en el mateix àmbit.
  
h) Estudiar i autoritzar les unitats especials i serveis de referència de la Comunitat Valenciana, així com exercir les competències sobre policia sanitària mortuòria.
  
i) Autoritzar, classificar i portar el registre d'oficines de farmàcia i la resta de centres, serveis i establiments farmacèutics, així com aquells centres, establiments i serveis l'objecte dels quals siguen els productes sanitaris. L'Oficina del Mapa Sanitari.
  
5. Els actes administratius derivats de totes les funcions relacionades en aquest article seran dictats pel secretari general de la Conselleria, a qui li correspondrà així mateix la imposició de les sancions que es deriven de les competències esmentades.
  
Depenen del secretari general els responsables dels plans i programes, independentment de la vinculació que aquests tinguen en l'estructura de la Conselleria de Sanitat. Aquests responsables de plans i programes constituiran els òrgans consultius que, dependents del conseller, l'assisteixen en relació amb assumptes i activitats que estime adequats sotmetre al seu parer.
  
Així mateix el secretari general coordinarà les funcions de l'Oficina Permanent del Mapa Sanitari de la Comunitat Valenciana.
  
Les funcions en matèria d'inspecció es desenvoluparan sota la coordinació de la Inspecció General de Serveis de la Generalitat Valenciana».
  
Article 3
  
L'article 12 del Decret 33/1997, de 26 de febrer, del Govern Valencià, pel qual s'aprovà el Reglament Orgànic i Funcional de la Conselleria de Sanitat, queda redactat en els termes següents:
  
«Article 12
  
Depenent directament de la Secretaria General, l'Àrea d'Informàtica és la unitat que dirigeix i impulsa la implantació de sistemes i tecnologies de la informació i les telecomunicacions per al seu ús en els assumptes propis de la Conselleria, així com la normalització dels aspectes dels procediments administratius que tinguen incidència en els sistemes d'informació. Exercirà les funcions:
  
a) Impulsar i coordinar funcionalment la implantació dels sistemes informàtics per a la gestió econòmica i assistencial als centres sanitaris, atenent la seua harmonització i compatibilitat.
  
b) Atendre els sistemes d'informació relacionats amb la salut pública.
  
c) Impulsar la utilització de sistemes i tecnologies de la informació en els serveis centrals de la Conselleria i el manteniment de les bases de dades d'ús general.
  
d) Coordinar les unitats d'informàtica dels Serveis Territorials».
  
Article 4
  
L'article 13 del Decret 33/1997, de 26 de febrer, del Govern Valencià, pel qual s'aprovà el Reglament Orgànic i Funcional de la Conselleria de Sanitat, queda redactat en els termes següents:
  
«Article 13
  
L'Àrea Jurídica, com a unitat específica de la Conselleria de Sanitat en matèria jurídica, adscrita directament al secretari general, té encomanat l'assessorament jurídic al conseller, al subsecretari, al secretari general i als directors generals; tot això sense perjudici de l'assessorament a les institucions sanitàries, en matèria de personal, per les unitats administratives de la Conselleria de Sanitat amb funcions específiques sobre aquesta matèria. En particular, exerceix les funcions següents:
  
a) Informar i assessorar sobre els recursos que s'interposen davant el conseller o altres òrgans de la Conselleria, amb l'excepció dels que preveu l'apartat e) del punt 1 de l'article 22.
  
b) Estudiar i informar sobre els projectes de disposicions de caràcter general i avantprojectes de llei; l'informe és preceptiu en aquells projectes normatius que emanen de la Conselleria, així com en les propostes d'acord que s'eleven al Govern Valencià.
  
c) Emetre informes sobre els projectes de concerts, convenis i acords de transferències.
  
d) Efectuar els estudis, informes i dictàmens que li siguen encomanats pel conseller, el subsecretari, el secretari general o els directors generals.
  
e) Tramitar els expedients motivats per qüestions de competència i conflictes d'atribucions.
  
f) Informar preceptivament sobre les resolucions motivades per reclamacions de responsabilitat patrimonial de l'administració.
  
g) Informar preceptivament les propostes de revisió dels actes en via administrativa.
  
h) Ordenar la documentació jurídica, elaborant compilacions de disposicions vigents i efectuant el seguiment de la legislació estatal i autonòmica
  
i) Informar en aquells altres casos en què ho impose la legislació vigent».
  
Article 5
  
L'article 15 del Decret 33/1997, de 26 de febrer, del Govern Valencià, pel qual s'aprovà el Reglament Orgànic i Funcional de la Conselleria de Sanitat, queda redactat en els termes següents:
  
«Article 15
  
Directament dependent del director general s'adscriu l'Àrea d'Infraestructures i Aprovisionament i l'Àrea de Gestió Econòmica».
  
Article 6
  
Queda suprimit l'article 23 del Decret 33/1997, de 26 de febrer, del Govern Valencià, pel qual s'aprovà el Reglament Orgànic i Funcional de la Conselleria de Sanitat.
  
DISPOSICIÓ DEROGATÒRIA
  
Queden derogades totes les normes d'igual o inferior rang que s'oposen al que estableix aquest decret, en especial els articles 10, 11, 12, 13, 15 i 23 en la seua redacció donada pel Decret 33/1997, de 26 de febrer, del Govern Valencià, pel qual s'aprovà el Reglament Orgànic i Funcional de la Conselleria de Sanitat.
  
DISPOSICIONS FINALS
  
Primera
  
El conseller de Sanitat dictarà totes les disposicions reglamentàries que siguen necessàries per al desplegament i l'aplicació del que disposa aquest decret.
  
Segona
  
El present decret entrarà en vigor l'endemà de ser publicat en el Diari Oficial de la Generalitat Valenciana.
  
Valencia, 21 de juliol de 1998.
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Sanitat,


Còpia Permalink ELI